CELEX: 52021PC0441
Language: da
Date: 2021-08-09
Title: Forslag til RÅDETS GENNEMFØRELSESAFGØRELSE om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 9.8.2021
            COM(2021) 441 final
            2021/0252(NLE)
            Forslag til
            RÅDETS GENNEMFØRELSESAFGØRELSE 
            om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 1. marts 2021 anmodede Polen om tilladelse til fortsat at anvende den eksisterende foranstaltning, med henblik på at momsfritage afgiftspligtige personer, hvis årsomsætning højst er lig med modværdien i national valuta af 40 000 EUR indtil den 31. december 2024.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 25. marts 2021 de øvrige medlemsstater, og ved brev af 26. marts 2021 Cypern, om Polens anmodning. Ved brev af 29. marts 2021 meddelte Kommissionen Polen, at den rådede over alle de oplysninger, der var nødvendige for at vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder at momsfritage afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
               
               
                  I henhold til momsdirektivets artikel 287 kan medlemsstater, som er tiltrådt efter den 1. januar 1978, momsfritage afgiftspligtige personer, hvis årlige omsætning højst er lig med modværdien i national valuta af et bestemt beløb beregnet på grundlag af kursen på dagen for deres tiltrædelse.
               
               
                  I henhold til momsdirektivets artikel 287, nr. 14), kan Polen momsfritage afgiftspligtige personer med en årlig omsætning, der højst er lig med modværdien i national valuta af 10 000 EUR.
               
               
                  Ved Rådets beslutning 2009/790/EF
                     2
                   fik Polen tilladelse til indtil den 31. december 2012 at momsfritage afgiftspligtige personer med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse. Polen indførte denne foranstaltning i den nationale skattelovgivning i to trin: Fra den 1. januar 2010 blev fritagelsestærsklen hævet til 100 000 PLN, og fra den 1. januar 2011 blev den hævet yderligere til 150 000 PLN.
               
               
                  Tilladelsen til at anvende nævnte særlige foranstaltning blev efterfølgende ved Rådets gennemførelsesafgørelse 2012/769/EU
                     3
                   forlænget indtil den 31. december 2015 og ved Rådets gennemførelsesafgørelse (EU) 2015/1173
                     4
                   indtil den 31. december 2018. Ved Rådets gennemførelsesafgørelse (EU) 2016/2090
                     5
                   blev fritagelsestærsklen forhøjet til modværdien i national valuta af 40 000 EUR. Polen gennemførte denne foranstaltning den 1. januar 2017 ved at hæve tærsklen for små virksomheders momsfritagelse til 200 000 PLN i årlig omsætning. Foranstaltningen er i øjeblikket gældende på grundlag af Rådets gennemførelsesafgørelse (EU) 2018/1919 om bemyndigelse af Polen til at anvende denne fravigelse indtil den 31. december 2021
                     6
                  .
               
               
                  En tilladelse til fortsat at anvende fritagelsen efter 2021 for afgiftspligtige personer med en årlig omsætning, der højst er lig med modværdien i PLN af 40 000 EUR ville være en betydelig forenkling for personer, der driver relativt små virksomheder. Afgiftspligtige personer, der er omfattet af denne fritagelse, behøver ikke at fradrage og betale moms, være momsregistrerede eller føre detaljeret regnskab over momspligtige transaktioner. Takket være disse forenklinger kan ejerne af små virksomheder bruge mere tid og flere ressourcer på at udvikle deres virksomheder. Fravigelsesforanstaltningen vil fortsat være frivillig for afgiftspligtige personer.
               
               
                  Desuden er omkostningerne forbundet med at opkræve moms, levere tjenester vedrørende skatter og afgifter og revidere selvangivelser for afgiftspligtige personer, der driver virksomheder med en forholdsvis lav omsætning, uforholdsmæssigt høje i forhold til det opkrævede beløb. Ved at anvende en momsfritagelse for ejere af små virksomheder kan skatteforvaltningen derfor afsætte flere ressourcer til forebyggelse og bekæmpelse af skattesvig, skatteunddragelse og skatteundgåelse, til at forbedre kvaliteten af tjenesteydelser til de skattepligtige og til at effektivisere opkrævningen af moms fra store virksomheder.
               
            
            
               Foranstaltningen påvirker ikke i væsentlig grad de samlede indtægter fra moms eller de samlede afgiftsindtægter, der opkræves ved det endelige forbrug.
            
            
               Fravigelsesforanstaltningen, der forenkler små erhvervsdrivendes forpligtelser, er i overensstemmelse med Den Europæiske Unions mål for små virksomheder.
            
            
               Polen bør derfor gives tilladelse til at anvende fravigelsesforanstaltningen indtil den 31. december 2024.
            
            
               
            
            
               •Sammenhæng med de gældende regler på samme område
            
            
               
                  Fravigelsesforanstaltningen er i overensstemmelse med målsætningen for direktiv (EU) 2020/285 om ændring af momsdirektivets artikel 281-294 om særordningen for små virksomheder på baggrund af handlingsplanen for moms
                     7
                   og sigter mod at skabe en moderne, forenklet ordning for disse virksomheder. Den skal navnlig mindske omkostningerne til overholdelse af momsreglerne og forvridningen af konkurrencen både nationalt og på EU-plan, nedbringe de negative virkninger af tærsklen og lette virksomhedernes regeloverholdelse samt skatteforvaltningens kontrol.
               
            
         
         
            
               
                  Desuden er tærsklen på 40 000 EUR i overensstemmelse med direktiv (EU) 2020/285, idet direktivet giver medlemsstaterne mulighed for at fastsætte tærsklen for momsfritagelse til højst 85 000 EUR i årlig omsætning (eller et tilsvarende beløb i national valuta).
               
               
                  Lignende fravigelser, der indebærer momsfritagelse af afgiftspligtige personer, hvis årlige omsætning ligger under en vis tærskel som fastsat i momsdirektivets artikel 285 og 287, er blevet godkendt for andre medlemsstater. Nederlandene
                     8
                   har fået godkendt en tærskel på 25 000 EUR, Italien
                     9
                   en tærskel på 30 000 EUR, Belgien en tærskel på 25 000 EUR
                     10
                  , Luxembourg
                     11
                   en tærskel på 35 000 EUR, Letland
                     12
                   og Estland
                     13
                   en tærskel på 40 000 EUR, Litauen
                     14
                   en tærskel på 55 000 EUR, Kroatien
                     15
                   en tærskel på 45 000 EUR og Malta
                     16
                   en tærskel på 20 000 EUR, Ungarn
                     17
                   en tærskel på 48 000 EUR, Slovenien
                     18
                   en tærskel på 50 000 EUR og Rumænien
                     19
                   en tærskel på 88 500 EUR.
               
               
                  Fravigelser af momsdirektivets regler bør altid være begrænset i tid, således at deres virkninger kan vurderes. Indføjelsen af en udløbsdato for den særlige foranstaltning til den 31. december 2024 efter Polens anmodning er desuden i overensstemmelse med kravene i direktiv (EU) 2020/285 om enklere momsregler for små og mellemstore virksomheder. I henhold til direktivet skal medlemsstaterne anvende de nationale bestemmelser, som de skal vedtage for at efterkomme direktivet, fra den 1. januar 2025.
               
               
                  Den foreslåede foranstaltning er derfor i overensstemmelse med bestemmelserne i momsdirektivet.
               
            
            
               •Sammenhæng med Unionens politik på andre områder
            
            
               
                  Kommissionen har konsekvent understreget behovet for enklere regler for små virksomheder. I den forbindelse vedtog Kommissionen i marts 2020 en SMV-strategi for et bæredygtigt og digitalt Europa
                     20
                  , hvor den forpligter sig til fortsat at arbejde på at mindske byrden for SMV'er. Målet om at mindske regelbyrden for SMV'er er en af grundpillerne i denne strategi. Denne særlige foranstaltning er i overensstemmelse med disse mål for så vidt angår finanspolitiske regler. Den er også i overensstemmelse med handlingsplanen fra 2020 for en retfærdig og enkel beskatning til støtte for genopretningsstrategien
                     21
                  , hvori det anerkendes, at omkostningerne til overholdelse af skattereglerne fortsat er høje i EU, og at overholdelsesomkostningerne typisk er betydeligt højere for små virksomheder end for store virksomheder.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som det bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i et rimeligt forhold til det tilstræbte mål, nemlig at forenkle momsopkrævningen for små afgiftspligtige personer og skatteforvaltningen.
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet.
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Der er ikke gennemført nogen høring af interesserede parter. Nærværende forslag er baseret på en anmodning fra Polen og vedrører kun denne medlemsstat.
               
            
         
         
            
               •Konsekvensanalyse
            
            
               
                  Forslaget til Rådets gennemførelsesafgørelse om anvendelse af en tærskel for årlig omsætning, under hvilken afgiftspligtige personer kan fritages for moms, forlænger den forenklingsforanstaltning, som fjerner mange af momsforpligtelserne for virksomheder med en årlig omsætning på højst 40 000 EUR. 
               
               
                  Afgiftspligtige personer, hvis momspligtige omsætning ikke overstiger denne tærskel, behøver ikke at lade sig momsregistrere, og deres administrative byrde vil dermed blive reduceret som følge af foranstaltningen, da de ikke skal føre momsregnskab eller indgive momsangivelser. Arbejdsbyrden reduceres også for skattemyndighederne. Dette vil have en potentiel positiv indvirkning på nedbringelsen af den administrative byrde for afgiftspligtige personer, der i øjeblikket er momsregistreret i Polen, og følgelig på skatteforvaltningen. 
               
            
            
               Ifølge Polen var 4 014 354 virksomheder (ikke omfattende fysiske personer, der udelukkende driver individuelt landbrug) pr. 31. december 2019 registreret i det nationale officielle virksomhedsregister (REGON). Polens befolkning var på daværende tidspunkt 38 382 576.
            
            
               Antallet af virksomheder, der erklærede, at de drev virksomhed med et forventet antal medarbejdere på op til ni personer, var på 3 853 900. Dette udgør 96 % af alle virksomheder. Dataene viser klart, at mikroenheder er den hyppigste virksomhedsstørrelse i Polen. 
            
            
               Hvis alle berettigede afgiftspligtige personer gjorde brug af den forhøjede fritagelsestærskel på modværdien i PLN af 40 000 EUR i stedet for 10 000 EUR som fastsat i henhold til artikel 287, nr. 14), i direktiv 2006/112/EF, ville den anslåede årlige virkning af denne frivillige fritagelse beløbe sig til ca. 1,6 mia. PLN, hvilket svarer til ca. 0,9 % af statens momsindtægter i 2019. Det understreges, at Polen har anvendt den højere fritagelsestærskel i over 10 år, og har anvendt modværdien i PLN af 40 000 EUR (200 000 PLN) fra den 1. januar 2017.
            
            
               Ifølge de foreliggende oplysninger for 2019, vil momsfritagelsen omfatte ca. 300 694 afgiftspligtige personer, der har en omsætning på mellem 10 000 EUR og 40 000 EUR. Virkningen er ubetydelig.
            
            
               
                   
               
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder. 
               
            
            
               4.VIRKNINGER FOR BUDGETTET
            
            
               Efter ikrafttrædelsen af Rådets forordning (EU, Euratom) 2021/769 af 30. april 2021 om ændring af forordning (EØF, Euratom) nr. 1553/89 om den endelige ordning for ensartet opkrævning af egne indtægter hidrørende fra merværdiafgiften
                  22
                vil Polen ikke foretage nogen kompensationsberegning fra oversigten over momsbaserede egne indtægter for regnskabsåret 2021 og fremefter.
            
            
               2021/0252 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  23
               , særlig artikel 395, stk. 1, første afsnit,
            
            
               under henvisning til forslag fra Europa-Kommissionen, og
            
         
         
            
               ud fra følgende betragtninger:
            
            
               (1)I henhold til artikel 287, nr. 14), i direktiv 2006/112/EF kan Polen momsfritage afgiftspligtige personer, hvis årlige omsætning højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.
            
            
               (2)Ved Rådets beslutning 2009/790/EF
                  24
                fik Polen tilladelse til at indføre en særlig foranstaltning, der fraviger artikel 287 i direktiv 2006/112/EF ("fravigelsesforanstaltningen"), til at momsfritage afgiftspligtige personer, hvis årlige omsætning ikke overstiger 40 000 EUR.
            
            
               (3)Ved Rådets gennemførelsesafgørelse (EU) 2018/1919
                  25
                fik Polen bemyndigelse til at anvende fravigelsesforanstaltningen indtil den 31. december 2021 eller indtil datoen for ikrafttrædelsen af et direktiv om ændring af bestemmelserne i artikel 281-294 i direktiv 2006/112/EF, alt efter hvilken dato der kommer først.
            
            
               (4)Ved brev af 1. marts 2021 anmodede Polen Kommissionen om tilladelse til fortsat at anvende fravigelsesforanstaltningen med henblik på at momsfritage afgiftspligtige personer, hvis årsomsætning højst er lig med modværdien i national valuta af 40 000 EUR indtil den 31. december 2024.
            
            
               (5)I overensstemmelse med artikel 395, stk. 2 i direktiv 2006/112/EF, underrettede Kommissionen ved brev af 25. marts 2021 de øvrige medlemsstater undtagen Cypern, og ved brev af 26. marts 2021 Cypern, om Polens anmodning. Ved brev af 29. marts 2021 meddelte Kommissionen Polen, at den rådede over alle de oplysninger, der var nødvendige for at vurdere anmodningen.
            
            
               (6)Fravigelsesforanstaltningen er i overensstemmelse med målsætningerne i Kommissionens meddelelse "Tænk småt først" — En "Small Business Act" for Europa
                  26
               .
            
            
               (7)På grundlag af de oplysninger, som Polen har fremlagt, vil fravigelsesforanstaltningen kun have en ubetydelig indvirkning på Polens samlede momsindtægter fra det endelige forbrug. Afgiftspligtige personer kan stadig vælge de normale momsordninger. 
            
            
               (8)Efter ikrafttrædelsen af Rådets forordning (EU, Euratom) 2021/769 af 30. april 2021 om ændring af forordning (EØF, Euratom) nr. 1553/89 om den endelige ordning for ensartet opkrævning af egne indtægter hidrørende fra merværdiafgiften
                  27
                vil Polen ikke foretage nogen kompensationsberegning fra oversigten over momsbaserede egne indtægter for regnskabsåret 2021 og fremefter.
            
            
               (9)I betragtning af fravigelsesforanstaltningens potentielle positive virkning med hensyn til at mindske den administrative byrde og omkostningerne for små virksomheder bør Polen gives tilladelse til at anvende fravigelsesforanstaltningen i endnu en periode. 
            
            
               (10)Rådets direktiv (EU) 2020/285
                  28
                ændrer artikel 281-294 i direktiv 2006/112/EF for så vidt angår særordningen for små virksomheder og fastsætter nye regler for små virksomheder, herunder tærsklen for den årlige omsætning i medlemsstaten på højst 85 000 EUR eller modværdien i national valuta.
            
            
               (11)Tilladelsen til at anvende fravigelsesforanstaltningen bør være tidsbegrænset. Tidsbegrænsningen bør være tilstrækkelig til, at tærsklens effektivitet og hensigtsmæssighed kan vurderes. Endvidere skal medlemsstaterne i henhold til direktiv (EU) 2020/285 senest den 31. december 2024 vedtage og offentliggøre de love og administrative bestemmelser, der er nødvendige for at efterkomme nævnte direktivs artikel 1, og anvende disse love og bestemmelser fra den 1. januar 2025. Polen bør derfor gives tilladelse til at anvende fravigelsesforanstaltningen indtil den 31. december 2024.
            
            
               (12)Beslutning 2009/790/EF bør derfor ændres — 
            
            
            
               VEDTAGET DENNE AFGØRELSE: 
            
            
               Artikel 1
            
            
               Artikel 2 i beslutning 2009/790/EF affattes således:
            
            
            
               "Artikel 2
            
            
               Denne afgørelse anvendes fra den 1. januar 2010 til den 31. december 2024." 
            
         
         
            
            
               Artikel 2
            
            
               Denne afgørelse er rettet til Republikken Polen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets beslutning 2009/790/EF af 20. oktober 2009 om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 283 af 30.10.2009, s. 53).
               
               
                  
                     (3)
                  
                        Rådets gennemførelsesafgørelse 2012/769/EU af 4. december 2012 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 338 af 12.12.2012, s. 27).
               
               
                  
                     (4)
                  
                        Rådets gennemførelsesafgørelse (EU) 2015/1173 af 14. juli 2015 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 189 af 17.7.2015, s. 36).
               
               
                  
                     (5)
                  
                        Rådets gennemførelsesafgørelse (EU) 2016/2090 af 21. november 2016 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 324 af 30.11.2016, s. 7).
               
               
                  
                     (6)
                  
                        Rådets gennemførelsesafgørelse (EU) 2018/1919 af 4. december 2018 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 311 af 7.12.2018, s. 32).
               
               
                  
                     (7)
                  
                        Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms — Mod et fælles europæisk momsområde — De svære valg (COM(2016) 148 final).
               
               
                  
                     (8)
                  
                        Rådets gennemførelsesafgørelse (EU) 2018/1904 af 4. december 2018 om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 310 af 6.12.2018, s. 25).
               
               
                  
                     (9)
                  
                        Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (10)
                  
                        Rådets gennemførelsesafgørelse (EU) 2018/2077 af 20. december 2018 om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 331 af 28.12.2018, s. 222).
               
               
                  
                     (11)
                  
                        Rådets gennemførelsesafgørelse (EU) 2019/2210 af 19. december 2019 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 332 af 23.12.2019, s. 155).
               
               
                  
                     (12)
                  
                        Rådets gennemførelsesafgørelse (EU) 2020/1261 af 4. september 2020 om ændring af Rådets gennemførelsesafgørelse (EU) 2017/2408 om at give tilladelse til Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 4).
               
               
                  
                     (13)
                  
                        Rådets gennemførelsesafgørelse (EU) 2021/358 af 22. februar 2021 om ændring af gennemførelsesafgørelse (EU) 2017/563 om at give Republikken Estland tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 69 af 26.2.2021, s. 4).
               
               
                  
                     (14)
                  
                        Rådets gennemførelsesafgørelse (EU) 2021/86 af 22. januar 2021 om bemyndigelse af Republikken Litauen til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 30 af 28.1.2021, s. 2).
               
               
                  
                     (15)
                  
                        Rådets gennemførelsesafgørelse (EU) 2020/1661 af 3. november 2020 om ændring af gennemførelsesafgørelse (EU) 2017/1768 om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 374 af 10.11.2020, s. 4).
               
               
                  
                     (16)
                  
                        Rådets gennemførelsesafgørelse (EU) 2021/753 af 6. maj 2021 om tilladelse til Malta til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem, og om ophævelse af gennemførelsesafgørelse (EU) 2018/279 (EUT L 163 af 10.5.2021, s. 1).
               
               
                  
                     (17)
                  
                        Rådets gennemførelsesafgørelse (EU) 2018/1490 af 2. oktober 2018 om at give Ungarn tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 252 af 8.10.2018, s. 38).
               
               
                  
                     (18)
                  
                        Rådets gennemførelsesafgørelse (EU) 2018/1700 af 6. november 2018 om ændring af gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 285 af 13.11.2018, s. 78).
               
               
                  
                     (19)
                  
                        Rådets gennemførelsesafgørelse (EU) 2020/1260 af 4. september 2020 om ændring af gennemførelsesafgørelse (EU) 2017/1855 om bemyndigelse af Rumænien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 1).
               
               
                  
                     (20)
                  
                        COM/2020/103 final.
               
               
                  
                     (21)
                  
                        COM/2020/312 final.
               
               
                  
                     (22)
                  
                        Rådets forordning (EU, Euratom) 2021/769 af 30. april 2021 om ændring af forordning (EØF, Euratom) nr. 1553/89 om den endelige ordning for ensartet opkrævning af egne indtægter hidrørende fra merværdiafgiften (EUT L 165 af 11.5.2021, s. 9).
               
               
                  
                     (23)
                  
                        EUT L 347 af 11.12.2006, s. 1.
               
               
                  
                     (24)
                  
                        Rådets beslutning 2009/790/EF af 20. oktober 2009 om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 283 af 30.10.2009, s. 53).
               
               
                  
                     (25)
                  
                        Rådets gennemførelsesafgørelse (EU) 2018/1919 af 4. december 2018 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 311 af 7.12.2018, s. 32).
               
               
                  
                     (26)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — "Tænk småt først — En "Small Business Act" for Europa", Bruxelles, den 25.6.2008 (KOM(2008) 394 endelig). 
               
               
                  
                     (27)
                  
                        Rådets forordning (EU, Euratom) 2021/769 af 30. april 2021 om ændring af forordning (EØF, Euratom) nr. 1553/89 om den endelige ordning for ensartet opkrævning af egne indtægter hidrørende fra merværdiafgiften (EUT L 165 af 11.5.2021, s. 9).
               
               
                  
                     (28)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).